CELEX: 62021CN0693
Language: el
Date: 2021-11-18 00:00:00
Title: Υπόθεση C-693/21 P: Αναίρεση που άσκησε στις 18 Νοεμβρίου 2021 η EDP España, S.A. κατά της αποφάσεως που εξέδωσε το Γενικό Δικαστήριο (έβδομο τμήμα) στις 8 Σεπτεμβρίου 2021 στην υπόθεση T-328/18, Naturgy Energy Group κατά Επιτροπής

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/11
            
         
      Αναίρεση που άσκησε στις 18 Νοεμβρίου 2021 η EDP España, S.A. κατά της αποφάσεως που εξέδωσε το Γενικό Δικαστήριο (έβδομο τμήμα) στις 8 Σεπτεμβρίου 2021 στην υπόθεση T-328/18, Naturgy Energy Group κατά Επιτροπής
      (Υπόθεση C-693/21 P)
      (2022/C 73/15)
      Γλώσσα διαδικασίας: η ισπανική
      
         Διάδικοι
      
      
         Αναιρεσείουσα: EDP España, S.A. (εκπρόσωποι: J.L. Buendía Sierra, A. Lamadrid de Pablo, V. Romero Algarra, δικηγόροι)
      
         Αντίδικοι κατ’ αναίρεση: Naturgy Energy Group, S.A., πρώην Gas Natural SDG, S.A., Ευρωπαϊκή Επιτροπή, Viesgo Producción, S.L., διάδοχος της Viesgo Generación, S.L.
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να κρίνει παραδεκτούς και βάσιμους τους λόγους αναιρέσεως που προβάλλονται με την υπό κρίση αίτηση αναιρέσεως.
               
            
                  —
               
               
                  να αναιρέσει την απόφαση που εξέδωσε το Γενικό Δικαστήριο στις 8 Σεπτεμβρίου 2021 στην υπόθεση T-328/18, Naturgy Energy Group, S.A. κατά Επιτροπής.
               
            
                  —
               
               
                  να ακυρώσει την απόφαση της Επιτροπής της 27ης Νοεμβρίου 2017, σχετικά με την κρατική ενίσχυση SA.47912 (2017/NN) (1) — Περιβαλλοντικό κίνητρο που θέσπισε η Ισπανία υπέρ των μονάδων ηλεκτροπαραγωγής με καύση άνθρακα, με την οποία κινήθηκε η επίσημη διαδικασία εξέτασης του άρθρου 108, παράγραφος 2, της Συνθήκης για τη λειτουργία της Ευρωπαϊκής Ένωσης.
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα ζητεί να αναιρεθεί η αναιρεσιβαλλόμενη απόφαση προβάλλοντας τους ακόλουθους λόγους αναιρέσεως:
      
         Με τον πρώτο λόγο προβάλλεται η εκ μέρους του Γενικού Δικαστηρίου εσφαλμένη ερμηνεία και εφαρμογή της υποχρέωσης αιτιολόγησης όσον αφορά την έννοια του επιλεκτικού χαρακτήρα.
      Η αναιρεσείουσα υποστηρίζει ότι το Γενικό Δικαστήριο παρέλειψε να συναγάγει την έννομη συνέπεια που απορρέει από τη νομολογία των δικαστηρίων της Ευρωπαϊκής Ένωσης, την οποία αρνείται να εφαρμόσει στην υπό κρίση υπόθεση, δηλαδή ότι η έλλειψη αιτιολογίας σχετικά με την έννοια του επιλεκτικού χαρακτήρα συνεπιφέρει την ακύρωση της απόφασης για την κίνηση της διαδικασίας. Επιπλέον, το Γενικό Δικαστήριο επιχειρεί να θεραπεύσει αυτή την έλλειψη αιτιολογίας προβαίνοντας, αντιθέτως προς όσα προβλέπει η νομολογία, σε ανασύσταση ψηγμάτων αιτιολογίας βάσει διαφόρων χωρίων της απόφασης.
      Σε περίπτωση που το Γενικό Δικαστήριο δεν δεχθεί τον πρώτο λόγο αναιρέσεως, με τον δεύτερο λόγο προβάλλεται η εκ μέρους του Γενικού Δικαστηρίου εσφαλμένη ερμηνεία και εφαρμογή του άρθρου 107, παράγραφος 1, ΣΛΕΕ, όσον αφορά την έννοια του επιλεκτικού χαρακτήρα.
      Ειδικότερα, η αναιρεσείουσα υποστηρίζει ότι το Γενικό Δικαστήριο υπέπεσε σε πλάνη καθόσον διαπίστωσε ότι ο έλεγχός του πρέπει να περιοριστεί στο ζήτημα αν η Επιτροπή υπέπεσε σε πρόδηλη πλάνη εκτιμήσεως. Το Γενικό Δικαστήριο σφάλλει διότι εστιάζει την ανάλυσή του στο ζήτημα αν οι διάδικοι κατόρθωσαν να αποδείξουν «προδήλως» πλάνη στην ανάλυση της Επιτροπής και όχι στο κρίσιμο ζήτημα, ήτοι το κατά πόσον η ανάλυση της Επιτροπής περί επιλεκτικού χαρακτήρα είναι εσφαλμένη ή όχι. Εν πάση περιπτώσει, ακόμη και αν το εφαρμοστέο κριτήριο ήταν αυτό, το Γενικό Δικαστήριο όφειλε να έχει καταλήξει στο συμπέρασμα ότι η Επιτροπή υπέπεσε σε πρόδηλη πλάνη εκτιμήσεως κατά τον έλεγχο της προϋπόθεσης περί επιλεκτικού χαρακτήρα
      
         (1)  ΕΕ 2018, L 80, σ. 20